C 264/10
SK
Úradný vestník Európskej únie
27.7.2023
Krok 2.a: Vypracovanie komplexnej metodiky na posúdenie dôsledkov zmeny klímy Príklad 2: adaptácia na dôsledky vĺn horúčav v meniacej sa klíme vo švédskej obci Botkyrka Vlny horúčav sú vo Švédsku v posledných desaťročiach čoraz častejšie, čo vedie k zvýšenej úmrtnosti.
V roku 2010 boli v obci Botkyrka zaznamenané dlhodobo vysoké teploty, ktoré spôsobovali problémy starším ľuďom v domovoch dôchodcov a zariadeniach opatrovateľskej starostlivosti.
V obci Botkyrka sa vyvinulo rozsiahle úsilie na zníženie zdravotného rizika vĺn horúčav, čiastočne v rámci projektu realizovaného v rámci programu Climatools.
Zamestnanci v domovoch pre seniorov, domovoch dôchodcov a zariadeniach opatrovateľskej starostlivosti boli vyškolení o rizikách vĺn horúčav a o tom, čo treba robiť v prípade varovania pred vlnami horúčav.
V prípade potreby môžu byť povolaní ďalší zamestnanci, aby sa zabezpečila ďalšia podpora na zabezpečenie riadnej starostlivosti.
Počas vlny horúčav v roku 2018 bola preto obec oveľa lepšie pripravená a vybavená než v predchádzajúcich rokoch.
Obec Botkyrka podporuje aj opatrenia zamerané na zlepšenie tepelného pohodlia vo vnútorných priestoroch a vytváranie „chladných miest“ v rôznych častiach mesta.
Metodika posúdenia je základom správneho odhadu rizík a zraniteľností.
Takisto zabezpečuje, aby sa posúdenie mohlo v budúcnosti znova vykonať relatívne rýchlo, bez toho, aby sa zakaždým musela vypracovať nová metodika.
Na zabezpečenie vierohodného posúdenia klimatických rizík a zraniteľností voči zmene klímou sa odporúčajú tieto prvky spoľahlivej metodiky: — Posúdenie by malo byť založené na najnovších vedeckých poznatkoch a vedomostiach, aby sa zaručila presnosť a relevantnosť súčasných predpovedí budúcich dôsledkov zmeny klímy.
Súčasťou posúdenia by mali byť informácie o trendoch v súčasných klimatických podmienkach a najnovšie prognózy budúcich klimatických scenárov vrátane pomalého nástupu a mimoriadnych udalostí.
Dostupné informácie o budúcich hrozbách a príležitostiach vo vašej krajine môžete zbierať a analyzovať na základe celého radu správ a posúdení zraniteľnosti, ktoré vykonal Medzivládny panel o zmene klímy, Európska environmentálna agentúra, Spoločné výskumné centrum alebo ktoré sa vykonali prostredníctvom výskumného programu Horizont Európa 2020. — Posúdenie by malo vychádzať z výsledkov stresového testovania, pričom by sa malo zamerať najmä na infraštruktúry a systémy poskytujúce kritické služby.
Na základe stresových testov v oblasti klímy sa identifikujú potenciálne riziká v určitom odvetví alebo systéme (napríklad verejné zdravie, bezpečnosť vody alebo bezpečnosť potravín a potravinová bezpečnosť) v dôsledku rizík súvisiacich s klímou, ako sú povodne, horúčavy, sucho, búrky atď.
Prvým krokom stresového testu je identifikácia potenciálnych klimatických nebezpečenstiev v určitej oblasti.
Druhý krok spočíva v preskúmaní všeobecnej zraniteľnosti určitej oblasti odvetvia voči klimatickému nebezpečenstvu, ktoré možno doplniť hĺbkovým posúdením zraniteľnosti.
Do úvahy by sa mali brať aj iné stresové testy a posúdenia zraniteľnosti uskutočnené s rozsiahlejším súborom rizík katastrof nesúvisiacich s klímou (8).
Výsledky stresového testu sa môžu použiť na účely stratégie adaptácie na zmenu klímy.
Využívanie „dialógov o rizikách“ v Holandsku je príkladom osvedčeného postupu, pokiaľ ide o premietanie týchto výsledkov do praxe.
Viac informácií o stresovom testovaní a dialógoch o rizikách nájdete v prílohe II. — Posúdenie by sa malo vykonávať na východiskovej úrovni, ktorá by sa mala aktualizovať pri každej aktualizácii posúdenia.
Pojem východisková úroveň v tejto súvislosti označuje referenčný bod súvisiaci so stavom klímy a zraniteľnosťou konkrétnej lokality v danej oblasti.
Dôkladne navrhnuté východiskové úrovne sú nevyhnutné na meranie toho, čo sa dosiahlo vykonávaním v neskoršej fáze, a zlepšujú proces monitorovania a hodnotenia.
(8) Pokiaľ ide o posúdenia rizík, scenáre a ciele v oblasti odolnosti voči katastrofám vypracované podľa mechanizmu Únie v oblasti civilnej ochrany.